বলতেই পারেন, কথায় কী এসে যায়? কর্মসংস্থান নিশ্চয়তা যোজনা এই প্রশ্নের একটা উত্তর দেবে। ২০১৪ সালে যখন দিল্লির মসনদে বসেছিলেন মোদী, তখন একশো দিনের কাজ প্রকল্প নিয়ে কম মশকরা করেননি। বলেছিলেন, প্রকল্পটাকে তিনি রেখে দেবেন কংগ্রেসের ব্যর্থতার, ভ্রান্ত নীতির প্রতীক হিসেবে। এনআরইজিএ তাঁর কাছে ছিল নিতান্তই কংগ্রেস জমানার বাজে জিনিস। গ্রামীণ জীবনের ওপর এই প্রকল্প কী প্রভাব ফেলছে, গ্রামের প্রান্তিক মানুষের ক্রয়ক্ষমতা বাড়ায় ভারত আর্থিক মহামন্দার ধাক্কা কতখানি সামলাতে পারল, অর্থনীতির এই প্রশ্নগুলো তাঁকে ভাবায়নি মোটেও— রাজনীতির রঙেই তাঁর চোখ আটকে ছিল। প্রকল্পটা উঠে যায়নি, কিন্তু অবহেলার ছাপ তার সর্বাঙ্গে। বহু কাজ বন্ধ হয়ে যাচ্ছে। সম্প্রতি জানা গেল, প্রকল্পের অর্ধেক মজুরির টাকাই আটকে রয়েছে সরকারের ঘরে। তাতে কয়েক কোটি ঘরে উনুনের আঁচ নিভে গেল কি না, সে কথা যদি না-ও ভাবেন, গ্রামে চাহিদা কমলে জিডিপি-র কতখানি ক্ষতি হবে, প্রধানমন্ত্রী সেটুকু ভাবতে পারতেন। তিনি ভাবেননি। এনআরইজিএ-র কঙ্কালটুকু রাখার কথা ছিল তাঁর। তিনি সেটুকুই রেখেছেন।